DTAC ร่วมประดิษฐ์ดอกไม้จันทน์ถวายร.9
DTAC ร่วมประดิษฐ์ดอกไม้จันทน์นำถวายวัดพระรามเก้ากาญจนาภิเษก เพื่อน้อมถวายในพระราชพิธีถวายพระเพลิงพระบรมศพ “ในหลวง รัชกาลที่ ๙”
24 ต.ค. 2560

บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC นำโดย นางสาวนาฎฤดี อาจหาญวงศ์ รองประธานเจ้าหน้าที่บริหาร กลุ่มงานบริหารทรัพยากรบุคคล เป็นตัวแทนคณะผู้บริหารและพนักงานดีแทคทั่วประเทศที่ร่วมประดิษฐ์ดอกไม้จันทน์ นำมาถวายถวายแด่พระภิกษุสงฆ์ ณ วัดพระรามเก้ากาญจนาภิเษก ถวายแด่ พระธรรมบัณฑิต เจ้าอาวาส วัดพระรามเก้ากาญจนาภิเษก
เพื่อเป็นส่วนหนึ่งให้ประชาชนชาวไทยร่วมแสดงความอาลัยใน พระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช มหิตลาธิเบศรรามาธิบดี  จักรีนฤบดินทร สยามินทราธิราช บรมนาถบพิตร “ในหลวง รัชกาลที่ 9” ที่จะมีขึ้นในวันพฤหัสบดีที่ 26 ตุลาคม 2560 นี้ ณ พระเมรุมาศ มณฑลพิธีท้องสนามหลวง และพระเมรุมาศจำลองตามสถานที่ต่างๆ ที่สำนักพระราชวังจัดไว้
นอกจากคณะผู้บริหารและพนักงานดีแทคได้ร่วมประดิษฐ์ดอกไม้จันทน์แล้ว ยังประกาศเตรียมความพร้อมให้พนักงานประจำศูนย์บริการดีแทค ทุกสาขาทั่วประเทศ หยุดทำการในวันพฤหัสบดีที่ 26 ตุลาคม 2560 ตั้งแต่เวลา 15.00 น. เป็นต้นไป เพื่อให้พนักงานได้มีโอกาสร่วมแสดงความอาลัยถวายแด่พระบาทสมเด็จพระปรมินทรมหาภูมิพลอดุลยเดช บรมนาถบพิตร ด้วยความจงรักภักดี น้อมรำลึกและสำนึกในพระมหากรุณาธิคุณเป็นล้นพ้นหาที่สุดมิได้
ที่พระองค์ได้พระราชทานบำบัดทุกข์ บำรุงสุข แก่ประชาชนชาวไทย ตลอดระยะเวลา 70 ปี ที่ทรงครองสิริราชสมบัติ  ปวงข้าพระพุทธเจ้า ขอน้อมศิระกราน กราบแทบพระยุคลบาทเทิดพระราชเกียรติคุณพระผู้เป็นแบบอย่างอันประเสริฐ ธ ยังคงสถิตในใจไทยทั่วหล้าตราบนิจนิรันดร์
ทั้งนี้ DTAC ซึ่งได้จัดทำเว็บเพจ “เสด็จสู่ฟ้าเสวยสวรรค์” ด้วยการเข้าไปเลือกพระบรมฉายาลักษณ์ จำนวน 9 แบบ ลงชื่อ นามสกุล เพื่อน้อมถวายอาลัย ผ่าน 3 ช่องทาง ได้แก่  1. www.kingrama9forever.com 2. หน้าเว็บไซต์ www.dtac.co.th 3. หน้า facebook dtac ดีแทคจึงได้เลื่อนระยะเวลาการให้ประชาชนชาวไทยร่วมแสดงความอาลัย ตั้งแต่วันนี้ – วันอาทิตย์ที่ 29 ตุลาคม 2560 โดยจะรวบรวมนำส่งให้กับสำนักพระราชวังในลำดับต่อไป